|  |  |
| --- | --- |
| Številka:  | 024-6/2022-3340-38 |
| Datum: | 21. 06. 2023 |

**Zadeva: Zapisnik 4. seje Delovne skupine za trajni dialog s samozaposlenimi in drugimi delavci v kulturi**

**Pričetek seje:** 21. 6. 2023, ob 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Tanja Petrič
2. Blaž Babnik Romaniuk
3. Polona Torkar
4. Ištvan Išt Huzjan
5. Urša Menart
6. Kim Komljanec, MK
7. Tjaša Pureber, MK

**Ostali prisotni:**

1. Rok Avbar, MK
2. Ana Blatnik, MK
3. Mojca Jan Zoran, MK
4. Lara Štrokaj, MK

**Opravičeno odsotni:**

1. Jadranka Plut, MK
2. Monika Weiss
3. Marija Mojca Pungerčar

**Predlagan dnevni red:**

1. Potrditev zapisnika 3. seje delovne skupine (10. maj 2023);
2. Kratka refleksija skupne seje delovnih skupin (31. maj 2023);
3. Določitev datuma za jesensko sejo na temo novinarstva in določitev gostov;
4. Reforma enoletnih razpisov (vabljena Mojca Jan Zoran);
5. Pregled gradiva sprememb Uredbe o samozaposlenih: Priloga I in II (Načrt za uvedbo karierne dinamike v sistem samozaposlenih v kulturi in seznam poklicev);
6. Razno.

**Sklep 1: Člani delovne skupine potrjujejo dnevni red 4. seje Delovne skupine za trajni dialog s samozaposlenimi in drugimi delavci v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Potrditev zapisnika 3. seje Delovne skupine za trajni dialog s samozaposlenimi in drugimi delavci v kulturi**

Tanja Petrič je izpostavila manjšo napako na 8. strani v zapisniku 3. seje delovne skupine. Skupina je sprejela popravek.

**Sklep 2: Člani delovne skupine potrjujejo zapisnik 3. seje Delovne skupine za trajni dialog s samozaposlenimi in drugimi delavci v kulturi.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Kratka refleksija skupne seje delovnih skupin z dne 31. maja 2023**

Tjaša Pureber je člane skupine prosila, da delijo svoja mnenja o poteku 1. skupne seje dialoških skupin, ki je potekala 31. maja 2023.

Blaž Babnik Romaniuk je izpostavil pomen skupne razprave o podobnih težavah s treh različnih vidikov.

Polona Torkar je povedala, da pogreša kontinuiran dialog, ki bi omogočal celosten pogled na polje kulture.

Ištvan Išt Huzjan je pozdravil takšen format razprave, čeprav verjame, da se bo zadržanost pri sodelovanju članov verjetno razblinila, ko bodo imeli več skupnih sej.

Tanja Petrič je izpostavila, da so področja med seboj različno razvita. Nekatere težave, ki so še vedno prisotne na drugih področjih, so na JAK že rešene, npr. predvidene tarife, ki ščitijo samozaposlene, čeprav bi bilo potrebno priporočene višine zneskov dvigniti.

Blaž Babnik Romaniuk je povedal, da na zagotavljanju minimalnih cen dela arhitekturna zbornica, ki je razvila aplikacijo za informativne izračune honorarjev.

Ištvan Išt Huzjan je dodal, da ima tudi Društvo oblikovalcev Slovenije urejeno spletno aplikacijo z drsnim sistemom, ki omogoča orientacijske cenike. Dodaja, da je za področje slikarstva to praktično nemogoče vzpostaviti.

Tanja Petrič je dodala, da je društvo prevajalcev sprejelo svoj tarifnik priporočenih cen, ki je drugačen od priporočenih tarif JAK. Članstvo opozarjajo, naj se orientirajo po teh cenah. Študenti pogosto delajo za manjšo tarifo, kar ustvarja nelojalno konkurenco.

Polona Torkar je omenila, da je tudi na področju glasbe regulacija skozi državno financiranje izjemno pomembna.

Blaž Babnik Romaniuk je dodal, da lahko država z naročanjem storitev na področju kulture vzpostavi pravične cene, ki bodo vplivale tudi na cene naročil s strani zasebnega sektorja.

1. **Določitev datuma za jesensko sejo na temo novinarstva in določitev gostov**

Tjaša Pureber je predlagala, da se razprava na temo novinarstva opravi na eni izmed jesenskih sej.

**Sklep 3: Jeseni bo potekala seja na temo novinarstva. Člani bodo na septembrski seji določili vsebino sestanka in vabljene.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Reforma enoletnih razpisov (vabljena Mojca Jan Zoran)**

Kim Komljanec je povedala, da pri prenovi razpisov MK zasleduje naslednje cilje: internacionalizacija, decentralizacija, digitalizacija, poenostavitev birokratskih postopkov, spodbujanje trajnostne produkcije in izogibanje hiperprodukciji. Enoletne razpise bodo reformirali tokom poletja. Povedala je, da bo vesela predlogov za spremembe. S strani nevladnih organizacij so nekateri predlogi že prispeli. Da se lahko prijavitelji na spremembe lažje pripravijo, bodo te postopne.

Ištvan Išt Huzjan je povedal, da so s strokovno komisijo za vizualne umetnosti opazili vrsto težav in področji, ki bi jih bilo potrebno spremeniti, podali bodo tudi konkretne predloge. Podal je primer dobre prakse iz Nizozemske. Tam imajo na voljo projektna sredstva, a je razpis odprt čez celo leto. Ustvarjalec, ki v nekem trenutku potrebuje denar, se lahko v kratkem času prijavi in ga prejme.

Mojca Jan Zoran je povedala, da velikokrat pride do izločanja članov komisij zaradi nasprotja interesov. Zagovori pred komisijami v živo se ji zdijo dobra praksa, bi bil pa postopek zaradi tega dolgotrajnejši. V procesu debirokratizacije se bo obrazce poenostavljalo. Dodaja, da je delež odvisen od števila točk. Na razpisih obstajata dve možnosti. Pri okvirnih sredstvih je odstopanja lahko 5%. V večini primerov se prag za sofinanciranje določi pri 81 točkah. Če tega praga ne bi bilo, bi bili financirani vsi projekti, in bi dobili le mali drobiž. Dodala je, da se v praksi še ni zgodilo, da ne bi bilo projektov, ki praga ne bi dosegli. Doseči moraš minimalno število točk, da je projekt lahko financiran, nato se višino sofinanciranja preračuna glede na točke.

Tanja Petrič je povedala, je večina razpisov na JAK sofinancirani do 70%. Prijavljajo se tako založbe in društva kot nevladne organizacije, ki nimajo lastnih sredstev. V praksi se pogosto izkaže, da želijo agencije sredstva porazdeliti čim več deležnikom in tako denar posledično drobijo. Če preideš prag, dobiš realno zgolj okoli 30% sofinanciranja. Obstajajo sicer možnosti usklajevanja pogodbe.

Mojca Jan Zoran je povedala, da je Ministrstvo za kulturo ta način sofinanciranja opustilo že pred leti, saj onemogoča uresničevanje prijavljenega programa. Zato se dviguje prag, saj se poskuša sofinancirati prijavitelje v čim višjem odstotku. Samozaposleni lahko pogosto zaprosijo celo za celotno vrednost projekta, saj težje pridejo do sofinanciranja.

Polona Torkar je dodala, da se sredstva podobno drobijo tudi na področju medijev.

Mojca Jan Zoran je opozorila, da bi bilo dobro v bodoče pri večletnih razpisih upoštevati tudi inflacijski faktor, a je za to najprej potrebno spremeniti ZUJIK.

Blaž Babnik Romaniuk je povedal, da so na komisiji za arhitekturo podali mnenje na enoletne razpise. Med drugim predlagajo zmanjšanje vpliva referenc. Nevladne organizacije imajo namreč lahko več referenc kot samozaposleni, zato je smiselno, da se prijavitelje čim bolj izenači. Dodaja, da morajo biti objektivni kriteriji do neke mere mehki, strokovnim komisijam pa je potrebno zaupati.

Kim Komljanec je glede referenc dodala, da obstajata dva vidika upoštevanja referenc in sicer, kako jih prijavitelji na čim lažji način zbirajo in izkazujejo, ter kakšno težo imajo v razpisih. Ministrstvo bo začelo prek e-kulture uvajati zbirnik referenc, ki se bo avtomatično prenašal v obrazce razpisov in vlog za status samozaposlenih.

**Sklep 4: Člani delovne skupine so se seznanili z reformo enoletnih razpisov. Mnenje glede obstoječih enoletnih razpisov bodo poslali do 15. julija.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

1. **Pregled gradiva sprememb Uredbe o samozaposlenih**

Ana Blatnik je na kratko predstavila načrtovane spremembe Uredbe o samozaposlenih. Povedala je, da se pri seznamu poklicev preliminarno dodaja nekaj novih poklicev in širijo že obstoječi. Spremembe predvidevajo nov sistem točkovanja, kjer je to smiselno, se poskuša poenotiti kriterije znotraj posameznih področji. Podala je vprašanje glede predlogov sprememb pri poklicu filmski animator.

Urša Menart je odgovorila, da so se veliko pogovarjali z animatorji, kaj je najbolj zahtevno v njihovem poklicu. Določene animacije so bolj preproste in nastajajo hitreje. Nekateri kratki filmi pa lahko nastajajo tudi 6 let. Veliki problem je, da Slovenski filmski center projektov ne more financirati v celoti. Za kvalitetna dela je daljši že pred-produkcijski cikel. Dodala je, da režiser potrebuje 2 do 3 leta za en projekt.

Tjaša Pureber je povedala, da je ministrstvo razmišljalo tudi v smeri, da se ne pojavljajo nepravični pogoji za določene javno manj izpostavljene poklice.

Ana Blatnik je v nadaljevanju razložila transformacijo točk in naštela posamezne kategorije, kot so doprinos k razvoju področja, medsektorska vpetost, razvoj relevantnih veščin in vpetost v mednarodni prostor. Vlaganje v lastno izobraževanje bo po novem upoštevano. Še vedno se ohranja kvaliteta in kvantiteta obsega del. Samozaposleni v kulturi bodo imeli pri kriteriju obsega na voljo nabor tipskih del, za katere se bodo točke modularno seštevale.

Blaž Babnik Romaniuk je povedal, da bi bilo dobro iti v smer usmeritev in priporočil. Komisija bo prepoznala zadosten obseg.

Tanja Petrič je povedala, da se ji minimalni kriteriji na področju knjige zdijo smiselni, npr. obseg. Pri 70 točkah bi lahko imeli samo smernice, po katerih bi komisije avtonomno razporejale točke.

Ana Blatnik je razložila načrte za uvedbo karierne dinamike. Bistvo je, da želi MK samozaposlenim na začetku kariere olajšati prijavljanje statusa. Podobno želi starejšim posameznikom ta proces olajšati. Omogočiti želi, da samozaposleni v kulturi svojo kariero začnejo z minimalno socialno varnostjo. Zaenkrat so predvidena štiri karierna obdobja, razdeljena na prvih 10 let kariere, drugo in tretje obdobje ter obdobje pred upokojitvijo.

Ištvan Išt Huzjan je vprašal, ali bodo obdobja vezana na starost, šolanje ali vpis v razvid samozaposlenih.

Tjaša Pureber je odgovorila, da ima posameznik v kariernem loku lahko različne petletke, ki pa so vezani na delo in ne na starost. Posameznik je na začetku kariere načeloma manj uveljavljen in potrebuje nižje kriterije. Za tistega, ki je v zadnjem obdobju svoje kariere, je smiselno uvesti nižje kriterije obsega in višje kriterije kakovosti.

Ištvan Išt Huzjan je vprašal, ali se bodo podeljeni prispevki za nazaj upoštevali in kaj se zgodi z obstoječimi samozaposlenimi.

Tjaša Pureber je povedala, da se bo v primeru obstoječih samozaposlenih šlo za prekvalifikacijo v enakovredno kategorijo (II), vse že podeljene pravice se ohranjajo in v ničemer ne spreminjajo.

Blaž Babnik Romaniuk je povedal, da bi se mu zdelo zanimivo, da bi se tekom kariere prispevki povečevali.

Tanja Petrič je povedala, da si samozaposleni po 55. letu starosti do zdaj niso rabili podaljševati statusa. V tem primeru zadnje obdobje nima smisla.

Tjaša Pureber je povedala, da MK ne želi starostno omejevati posameznikov, ki so morda del kariere preživeli na drugem vsebinskem področju. Vsekakor pa se ne odpravlja koncepta, ki zdaj velja po 55. letu.

**Sklep 5: Člani delovne skupine so se seznanili s smernicami spremembe Uredbe o samozaposlenih.**

Sklep je bil soglasno potrjen s 7 glasovi ZA, 0 glasovi PROTI in 0 glasovi VZDRŽAN\_A.

Seja se je zaključila ob 12.00

**Zapisala:**

Lara Štrokaj, študentka

**Podpis:**

Marija Mojca Pungerčar,

predsednica Delovne skupine za trajni dialog s samozaposlenimi in drugimi delavci v kulturi

**Podpis:**

Tjaša Pureber,

generalna direktorica Direktorata za razvoj kulturnih politik, MK

**Priloga:**

**-** lista prisotnosti.

**Poslano (po e-pošti):**

**-** članom in članicam delovne skupine

**-** ostalim udeležencem seje delovne skupin